Lennart Damsbo-Andersen (S), 2009-03-12:
Regeringen og Dansk Folkeparti har gennem deres førte politik gennem de seneste år sat kommunerne i en stadig strammere økonomisk skruestik.
Hvert år er der lavet såkaldte aftaler, hvor skruen er drejet en omgang mere, sådan at det i dag er svært at se, hvor det kommunale selvstyre er henne.
Den udvikling er vi imod i Socialdemokratiet.
Vi går ind for det kommunale selvstyre.
Det er den styreform, der har givet grobund for hele velfærdsudviklingen i Danmark.
Den lokale debat og medbestemmelse er styrken og grundstenen i det danske demokrati.
Derfor ønsker vi at sætte kommunerne fri igen gennem en række forslag, heriblandt fjernelse af anlægsloftet.
Kommunernes anlægsloft er skabt i en tid, hvor der var gang i økonomien, hvor udviklingen buldrede derudad, hvor beskæftigelsen inden for byggeriet var høj, og hvor der ikke var ende på optimismen.
En af måderne er at fjerne anlægsloftet, som regeringen og Dansk Folkeparti har lagt.
Som det fremgår af bemærkningerne til forslaget, er der en række gode argumenter for at fjerne anlægsloftet.
Det giver kommunerne mulighed for at leve op til de løfter, som regeringen har stillet befolkningen i udsigt den vil indfri, f.eks. at renovere de slidte skoletoiletter.
Det giver kommunerne mulighed for at investere i miljørigtige løsninger i en tid, hvor der er fokus på at få nedbragt CO2-udslippet, og hvor endog regeringen er opmærksom på det.
Det giver kommunerne mulighed for at afhjælpe en stigende ledighed inden for byggefagene.
Det skriger jo til himlen, at der går massevis af ledige byggefolk rundt, samtidig med at den offentlige bygningsmasse forfalder.
Hvor har regeringen været henne de sidste 6 måneder?
Man skulle jo tro, den har været fraværende, ligesom statsministeren bliver beskyldt for at være.
Man behøver ikke den store ledvogtereksamen for at kunne se, at der er krise i Danmark.
Ledigheden stiger, og beskæftigelsen er i frit fald.
Det hørte vi så sent som i går fra virksomhedsledere i Sønderborg Kommune.
Der kommer mere end 5.000 nye ledige til hver eneste måned.
Man skal virkelig have skyklapper på for at undgå at se, hvad der er gang i.
Nu har vi igennem de sidste 2 måneder hver eneste onsdag her i salen forsøgt at forklare finansministeren, beskæftigelsesministeren og velfærdsministeren, hvor slemt det ser ud, og hver gang har vi talt for døve øren.
Men nu har regeringen åbenbart endelig opdaget, at der er et seriøst problem, og man har startet forhandlinger med KL.
Det har godt nok taget lang tid, men o.k., bedre sent end aldrig, vil jeg sige.
Det, der så ærgrer mig, er, at der tydeligvis er lagt op til en af de sædvanlige aftaler, hvor kommunerne får vredet armen om og skal nikke ja til en såkaldt aftale dikteret af regeringen og ikke mindst af Dansk Folkeparti.
Derfor er der også behov for, at man vedtager det forslag, vi har fremsat i dag, for hvem siger, at der overhovedet bliver nogen aftale med KL, hvem siger, at Dansk Folkeparti nikker ja?
Ønsker Dansk Folkeparti overhovedet et effektivt kommunalt selvstyre?
Det er nødvendigt, at regeringen bliver forpligtet til at lave en aftale og ikke bare kan gå fra forhandlingerne med KL, hvis det ikke lige går, som regeringen eller måske nærmere Dansk Folkeparti ønsker sig det.